
 9.11.2020
 BG
 Официален вестник на Европейския съюз
 L 373/1
 РЕГЛАМЕНТ ЗА ИЗПЪЛНЕНИЕ (ЕС) 2020/1646 НА КОМИСИЯТА
 от 7 ноември 2020 година
 относно мерките на търговската политика по отношение на определени продукти от Съединените американски щати след решението по търговски спор съгласно Договореността за уреждане на спорове на Световната търговска организация
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 654/2014 на Европейския парламент и на Съвета от 15 май 2014 г. относно упражняването на правата на Съюза за прилагане и осигуряване на съблюдаването на международните търговски правила и за изменение на Регламент (ЕО) No 3286/94 на Съвета за установяване на процедури на Общността в областта на общата търговска политика с оглед гарантиране упражняването от Общността на правата, които са ѝ предоставени съгласно правилата за международна търговия, по-специално тези, които са установени под егидата на Световната търговска организация (1), и по-специално член 4, параграф 1 от него,
 като има предвид, че:
 (1)
 На 11 април 2019 г. Органът за уреждане на спорове на Световната търговска организация (СТО) прие своите препоръки и решения по спора DS353 Съединени щати — Мерки, засягащи търговията с големи граждански въздухоплавателни средства (втора жалба) — позоваване на член
 21.5
 от Договореността за уреждане на спорове (ДУС) от страна на Европейския съюз, потвърждавайки, че Съединените щати не са привели мерките си, които не са отговаряли на Споразумението за субсидиите и изравнителните мерки („Споразумението за СИМ“), в съответствие със задълженията си по същото споразумение. По отношение на данъчните отстъпки FSC/ETI Апелативният орган потвърди, че Съединените щати не са преустановили субсидиите и че първоначалните препоръки и решения остават в сила (2).
 (2)
 Що се отнася до другите съответни мерки, съгласно параграф 8 от „Договорените процедури по членове 21 и 22 от Договореността за уреждане на спорове (ДУС) и член 7 от Споразумението за СИМ“ (3) между Европейския съюз и Съединените щати във връзка с този спор Европейският съюз поиска от арбитъра по член 22.6 от ДУС да възобнови работата си. Арбитърът постанови решението си на 13 октомври 2020 г. (4).
 (3)
 В решението на арбитъра се посочва, че Европейският съюз може да поиска разрешение от Органа за уреждане на спорове на СТО за предприемане на ответни мерки по отношение на Съединените американски щати („Съединените щати“) в размер, който не надвишава 3 993 212 564 USD годишно. Тези ответни мерки могат да бъдат под формата на а) спиране на действието на тарифни отстъпки и други свързани задължения съгласно Общото споразумение за митата и търговията от 1994 г.; б) спиране на действието на отстъпки и други задължения по Споразумението за СИМ и в) спиране на действието на хоризонтални или секторни ангажименти, съдържащи се в консолидирания списък на услугите на Европейския съюз, по отношение на всички основни сектори, посочени в Отрасловата класификация в сферата на услугите.
 (4)
 В съответствие с член 22.7 от ДУС страните приемат решението на арбитъра за окончателно. На 26 октомври 2020 г. Европейският съюз беше оправомощен от Органа за уреждане на спорове на СТО да предприеме ответни мерки срещу Съединените